Fico, Robert, podpredseda NR SR (2010-09-09):
Ďakujem pekne. Vážený pán predseda Národnej rady Slovenskej republiky, vážené dámy a páni, dovoľte mi, aby som zaujal možno aj v mene celého poslaneckého klubu strany Smer – sociálna demokracia, ako aj v mene celej strany stanovisko k tejto problematike. Chcel by som urobiť krátky časový rozbor toho, čo sa vlastne stalo v súvislosti so zákonom, ktorý teraz prerokovávame. Po prvé chcem veľmi jasne pripomenúť vládnej koalícii, že si veľmi nekorektne dala do programového vyhlásenia vlády celý rad návrhov ústavných zákonov, na ktoré nemá väčšinu. Ak chce, aby tieto zákony boli prijaté, bolo potrebné s opozíciou rokovať a pripraviť si živnú pôdu na to, aby sa takéto ústavné zákony mohli stať slovenskou realitou. Po druhé by som chcel povedať, že nikto s nami o imunite, pokiaľ ide o obsah samotného návrhu zákona, nehovoril. Potvrdzujem však, že som dvakrát rokoval s premiérkou Slovenskej republiky s pani Radičovou na túto tému, ale nebola to diskusia obsahová. Bola to diskusia len procedurálna, ako sa k tomuto návrhu zákona postaviť. A môžem vám všetkým teraz pripomenúť, vážené dámy a páni, že pani premiérka v priamom rozhlasovom vysielaní v rozhlasových Sobotných dialógoch vyhlásila, že súhlasí s tým, aby sa o ústavnom zákone, o referende, rokovalo až po 18. septembri, teda po tom, čo prebehne referendum. Dvakrát sme sa stretli s pani premiérkou a hovorili sme o možnostiach, ako pripraviť návrh ústavného zákona, keď ste si ho už bez ústavnej väčšiny dali do programového vyhlásenia vlády, aby bola šanca na jeho schválenie. Veľmi jasne sme definovali a povedali sme, že nikdy nebudeme súhlasiť s tým, aby bola zrušená imunita sudcom Slovenskej republiky. A to hovoríme s plnou vážnosťou a plnou zodpovednosťou, pretože ja neverím tandemu, pánovi ministrovi Lipšicovi a pani ministerke Žitňanskej. Začať trestné stíhanie proti sudcovi, ktorý nebude mať imunitu, sa dá, vážené dámy a páni, takto, za sekundu. A takto isto môže ministerka spravodlivosti zastaviť výkon funkcie sudcu, ak sa jej sudca nebude páčiť alebo náhodou sudca bude preberať prípad, na ktorom vládnej koalícii záleží viac ako na nejakom inom prípade. To znamená, pre nás je principiálna požiadavka, že imunita sudcov v zákone nemôže byť. Pokiaľ ide o imunitu poslancov Národnej rady, povedal som pani predsedníčke vlády, že nikto s nami o obsahu návrhu ústavného zákona nerokoval a predsa nie je možné len tak prísť do parlamentu s návrhom ústavného zákona, keď nemáte ústavnú väčšinu, bez konzultácií a potom vytvárať tlak a vytvárať obraz, že to je tá zlá opozícia, ktorá nám neumožňuje plniť programové vyhlásenie vlády. Takáto hlúposť tu ešte nikdy nebola, aby sa vládna koalícia vyhovárala na opozíciu, že opozícia jej neumožňuje plniť svoj vlastný program. Pani premiérke som povedal a hovorím to aj tu pred vami, odložte hlasovanie, odložte rokovanie o tomto zákone po 18. septembri, po referende, tak ako to bolo povedané aj z úst pani premiérky, a rokujme cez expertné skupiny, ako upraviť imunitu poslancov tak, že to bude aj európske, že to bude aj funkčné, ale že aj bude zachovaná nejaká miera ochrany politikov, predovšetkým opozičných, pred útokmi, ktoré môžu prísť, pretože politický život prináša rôzne situácie. Toto všetko odmietate. Chcete od nás, aby sme slepo zahlasovali za váš návrh ústavného zákona, hoci ste s nami nehovorili, hoci ste sľúbili, že to bude po 18. septembri. Ale čo najmä chcete? Chcete najmä, aby ste voči nám mali nástroj, ktorý umožní kedykoľvek neposlušného opozičného poslanca zlikvidovať. Vážené dámy a páni, bol som to ja alebo to bol pán predseda Národnej rady, ktorý pre český denník Lidové noviny vyhlásil „Fico patrí do basy“ (titulok v českých novinách)? To znamená, kriminalizácia predstaviteľov opozície je taká, aká tu jednoducho ešte podľa môjho názoru nikdy nebola. A prečo by sme my podporovali vaše návrhy zákonov, ktoré majú smerovať len a len k tomu, aby ste nás prenasledovali, robili nám zle, kriminalizovali nás? Takúto úlohu my určite plniť nebudeme. Pán predseda Národnej rady, vy máte jedinú povinnosť, poslať starostom a primátorom list, v ktorom napíšete, že ste klamali v súvislosti s mojou osobou, stiahnuť všetky billboardy, a vás prosím, začnite sa konečne správať v Národnej rade Slovenskej republiky ako predseda Národnej rady Slovenskej republiky, a nie ako hochštapler. Ďakujem pekne. (Potlesk.)